18/10/2016 | Administración LocalMunicipal
Santiago de Compostela
Departamento de Tráfico. Xestión de Multas
Permisos de tarxetas de armas

DECRETO.–Santiago de Compostela, 18 de maio de 2016. I.–O Real Decreto 137/1993, de 29 de xaneiro, polo que se aproba o Regulamento de Armas, atribúe o Alcalde a concesión e retirada de tarxetas de armas que amparan a tenza e o uso das de cuarta categoría fora do domicilio. Asemade incluiríase tamén as armas lúdico-deportivas, en base ó disposto na Orde INT/2860/2012 do 27 de decembro. Co fin de conquerir unha mellor eficacia e eficiencia na xestión; e asemade unha maior seguridade na expedición e control de ditas autorizacións, tanto en beneficio dos interesados como da propia administración municipal, de conformidade co disposto no artigos 124. ñ) da Lei 7/1985 de Bases do Réxime Local, artigos 43 e 44 do Regulamento de Organización, Funcionamento e Réxime Xurídico das Entidades Locais e concordantes do Regulamento de Armas xa mencionado. II.–Por Decreto do Alcalde de data 16 de xuño de 2015, en base ás competencia que a lexislación de réxime local outorga ó Alcalde, nos artigos 124 da Lei 7/1985 de 2 de abril, Reguladora das Bases de Réxime Local e o 31 e ss. Do Regulamento Orgánico de Goberno e Administración do Concello de Santiago acórdase delegar no Concelleiro de Medio Ambiente e Convivencia a competencia de outorgamento das autorizacións e licenzas previstas no Decreto 137/1993, de 29 de xaneiro, polo que se aproba o Regulamento de Armas e a competencia sancionadora das infraccións relacionadas coa aplicación desa norma. Visto o exposto nos parágrafos anteriores; así como na Lei 7/85 de 2 de abril Reguladora das Bases de Réxime Local modificada polas Lei 11/99 do 21 de abril e na Lei 57/2003 de 16 de decembro de medidas para a modernización do goberno local e demais normativa de aplicación, especialmente o disposto no Real Decreto 137/1993 de 29 de xaneiro. RESOLVO: PRIMEIRO.–A Policía Local, baixo a dependencia da súa Xefatura, terá o seu cargo, a tramitación control e rexistro das tarxetas que se autoricen e as armas amparadas polas mesmas; en canto o cumprimento dos requisitos previstos regulamentariamente en canto a súa concesión e disfrute. SEGUNDO.–Os requisitos a ter en conta na concesión da autorización por primeira vez ou a renovación dos permisos próximos a caducar, serán os seguintes: a) No suposto de que o solicitante sexa maior de idade, presentarase: – Fotocopia do DNI, NIF, NIE ou pasaporte. – Certificado de aptitudes psicofísicas expedido por centro de recoñecemento autorizado. – Certificado de antecedentes penais – Fotocopia da factura que acredite a propiedade da arma, onde se indique a marca, modelo, tipo, calibre e número de serie (no suposto de quedar acreditada a imposibilidade de presentación da factura da arma admitirase unha declaración xurada na que consten os datos referidos á arma). – Copia da autoliquidación da taxa por expedición de documentos administrativos en aplicación da Ordenanza Fiscal 3.07, apartado 6.2 (o abono da taxa non implica que o interesado estea en posesión da tarxeta de armas). b) No suposto de que o solicitante sexa menor de idade, será necesario presentar: – Fotocopia do DNI, NIF, NIE ou pasaporte. – Autorización da persoa ou persoas que ostenta a patria potestade ou tutela. – Certificado de antecedentes penais de quen ostenten a patria potestade ou tutela. – Fotocopia da factura da arma de 4ª categoría (no suposto de quedar acreditada a imposibilidade de presentación da factura da arma admitirase unha declaración xurada na que consten os datos referidos á arma). – Copia da autoliquidación da taxa por expedición de documentos administrativos en aplicación da Ordenanza Fiscal 3.07, apartado 6.2 (o abono da taxa non implica que o interesado estea en posesión da tarxeta de armas). TERCEIRO.–A tarxeta de armas de 4.ª categoría, só terá validez, dentro do termo municipal de Santiago de Compostela. Notifíquese o presente decreto ós interesados e ós demais negociados, seccións e servizos correspondentes. O CONCELLEIRO DELEGADO DE MEDIO AMBIENTE E CONVIVENCIA Xan Xesús Duro Fernández